31996D0606
L 269/18
JURNALUL OFÍCIAL AL UNIUNII EUROPENE
DECIZIA COMISIEI
din 11 octombrie 1996
de stabilire a condițiilor speciale care reglementează importul de produse pescărești și de acvacultură originare din Uruguay
(Text cu relevanță pentru SEE)
(96/606/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 95/71/CE (2), în special articolul 11,
întrucât un grup de experți ai Comisiei a efectuat o inspecție în Uruguay pentru a verifica condițiile în care sunt produse, depozitate și expediate către Comunitate produsele pescărești;
întrucât dispozițiile legislației din Uruguay privind inspecția sanitar-veterinară și monitorizarea produselor pescărești pot fi considerate echivalente cu cele prevăzute de Directiva 91/493/CEE;
întrucât, în Uruguay, „Ministerio de Ganadería, Agricultura y Pesca - Instituto Nacional de Pesca (INAPE)”, este în măsură să verifice efectiv aplicarea legislației în vigoare;
întrucât procedura de obținere a certificatului de sănătate menționată la articolul 11 alineatul (4) litera (a) din Directiva 91/493/CEE trebuie să conțină definirea unui model de certificat, cerințele minime privind limba (limbile) în care acesta trebuie să fie întocmit și funcția persoanei împuternicite să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești trebuie să fie aplicat un marcaj care să conțină numele țării terțe și numărul aprobării unității de origine;
întrucât, în conformitate cu articolul 11 alineatul (4) litera (c) din Directiva 91/493/CEE, trebuie întocmită o listă a unităților aprobate; întrucât acea listă trebuie să fie întocmită pe baza unei comunicări a INAPE către Comisie; întrucât INAPE trebuie să asigure respectarea dispozițiilor prevăzute în acest scop la articolul 11 alineatul (4) din Directiva 91/493/CEE;
întrucât INAPE a dat asigurări oficiale privind conformitatea cu normele prevăzute de capitolul V din anexa la Directiva 91/493/CEE și privind îndeplinirea cerințelor echivalente cu cele prevăzute de directiva menționată pentru aprobarea unităților;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Ministerio de Ganadería, Agricultura y Pesca - Instituto Nacional de Pesca (INAPE)” este recunoscut ca fiind autoritatea competentă din Uruguay pentru verificarea și certificarea conformității produselor pescărești cu cerințele prevăzute de Directiva 91/493/CEE.
Articolul 2
Produsele pescărești și de acvacultură originare din Uruguay trebuie să îndeplinească următoarele condiții:
1.
fiecare lot trebuie să fie însoțit de un certificat de sănătate în original, numerotat, completat corect, semnat, datat și cuprinzând o singură filă, în conformitate cu modelul din anexa A;
2.
produsele trebuie să provină de la unitățile aprobate, enumerate de anexa B;
3.
cu excepția produselor pescărești în vrac, congelate și destinate fabricării produselor alimentare conservate, toate ambalajele trebuie să aibă marcat cu litere indelebile cuvântul „Uruguay” și numărul aprobării unității de origine.
Articolul 3
(1) Certificatul menționat la articolul 2 alineatul (1) trebuie să fie întocmit în cel puțin o limbă oficială a statului membru în care sunt efectuate controalele.
(2) Certificatul trebuie să conțină numele, calitatea și semnătura reprezentantului INAPE, precum și ștampila sa oficială, într-o culoare diferită de cea a altor mențiuni din certificat.
Articolul 4
Prezenta decizie se aplică de la data de 1 decembrie 1996.
Articolul 5
Prezenta decizie se adresează statelor membre.
Adoptată la Bruxelles, 11 octombrie 1996.